钦定古今图书集成/历象汇编/庶征典/第008卷 > 《历学会通》 > 《五星凌犯篇第二十一》
## 钦定古今图书集成/历象汇编/庶征典/第008卷 > 《历学会通》 > 《五星凌犯篇第二十一》

水火相近为战，旱饥。蚀而掩，国亡君恶。合而𩰚杀，将
忧贼。火触木，子孙之庆。木触火，国乱忧疾。木土合犯，
有兵战敌，亦为谋更代之事，又为饥，内乱之异。岁白
同处，军战将死。木金相犯，臣黜女丧。合而交𩰚兮，军
破，将死而内乱。合而环绕兮，军破相逐而乱亡。合斗
于东，外有兵战；合𩰚于西，内有死王。岁与辰合，内兵
来战，有兵不利先起，亦为变谋更事。相犯为兵兴，守
之忧贼至。荧惑合填，为忧祸丧，亦为大人恶之，又为
举事之殃，犯之旱乱大战，或为女子之当。火犯金，兵
起而至凶。金犯火，逆谋而主病。大战杀兮，犯而或𩰚；
流血盈野兮，守而不动。水火相近，不宜用兵。火触水，
僭叛世乱。水触火，主哭于宫，若合，则赤地千里相守，
则国忧，赦行。土，金合也，其国亡地，为白衣而为疾苦，
为内兵而为水，国有大兵，则合于太微。天下谋，则合
于营室。金干土，五谷不熟。金犯土。〈原本阙二字〉“不利。”土水
合处，则为壅阻，不可用兵举事，或为更事变谋，战之
客败，或有阴谋，国有忧惧。金火相留，金犯水，国家不
安之候。水犯金，将相倾败之由。环绕或𩰚或大乱，而
为内乱；相合，若旗为变谋，而为兵忧。辰星入太白而
上出为主者，破军杀将。辰星入太白而下出为客者，
亡地多愁。二星同度远，则毋伤。三星若聚，“改立侯王。
四星若合，是谓大荡，闭其关梁，而兵丧并起。五星若
合，是谓易行，有德受庆，而无德受殃。”